Tenfalay tallunt n unnli-nu, cerrgen ifaliwen n iseqsiten tawengimt-inu, nsin ixemmimen n yid’ aberkan g wul-inu. Id’ n 25 g yulyuz izrin, llig iyi-ittuYer s yisem-inu, nek iwiY ad werriY, leqqfen-iyi iYallen ur dmiY, yasi imiker tafekka-nu isgirten zeg uksum, iger-iyi g t’umubil g llan sin irgazen d’nin, taY-iyi titi aneY anafella d tr’emmuyt tanafellat, isew-iyi wuzzal s titi Yer tgercit.
Ur ukiY d ixef-inu allig iyi-isfafa lhezz n t’umubil d-yusin lmal i wass n ssuq, ar ttbaylellaY d nek idis i tleggwit n wasif n Sr’u ur ieriqen i Lehri kigan, Yer d-nezYeY akers’uh’ s ibuccar ur igin zzig-i ; Kud ttekkreY utt’uY g igran igan Yas isennanen, tager tatt’utin-inu tnekra, iddeY sh’izuneY zeg ud’ar az’elmad’, ruccan idammen iyi-d-ikkan zeg imi d tinzar lashab n Lehri, is’fu wudem-inu, imil llig d-ktiY idammen yuzzlen g tmazirt-a aseggwas n 1914, infaja unnli-nu, isineY is zrin Ir’umiyen islixen n imasayen-nnsen g imenYi n Lehri, nz’uY is tga twala tinu teg tin ieerrimen imaziYen, mi ila ad rarin tamazirt asin tillaf n tlelli zeg ihz’iz’en d-uğan Ir’umiyen, ay-ad ag skennan turin i tYensa-nu, tuc-iyi tukt s ur ttegwdeY, ula aYuleY d’art.
Zegus d-yiwed’ ud’ar-inu, g tiram timezwura wass n 26 Yuct 2004, ammas n temdint n Xnifra, dduY Yer lbulis ad serseY ikmez xef warra uwehh’a, sikiY-ten s warruz teča thitur’t-inu,imil giY-tt i uqerru-nu g ddiY s ud‘ar Yer wis mi ur inni ad asen-ffYen warruzen-inu tugi.
Tifawt, iwiY abrid Yer s AYbalu n Ayt Sexman mYar iyi-ibzi wudem tekcem-iyi tawla, iddeY ur inni uya ad iyi-irar Yer d’art xef twuri taYensant, ur ssineY is d wi mi ttreY amur a Ya yirin ad t’urqen ayt uxam-inu ur d-yiwin aneYmis i mayed ijran g id’ aberkan, ar ttalin ar tt’aren ad iyi-rzun, is mmuteY mad ddreY.
Tqerres twengimt-inu, ackin-as ifilan n iseqsiten xef may msin wis iran ad iyi-isennegza ussan, d may msin ined’liben n tudert n ImaziYen, mec ur ten-gin iYibuben d imazdaren g imdanen, wis mi ur telli ca n tmazirt ur as-ssiYen alud’, irsan ass-a ss’ifet n lbulis d isems’aren n ikabaren, gin imasayen n lmexzen, wid ikksen adif n temmuzYa i tmesmunin, isselhu-ten s ih’idas d icett’ih’en, grin-asen i uhaleffa xef igulaz n yidles aerab, derrfen-asen alluten s uslix-nnsen.
I wis iyi-icetcin mma s uYri, irin ad zriY aslix-inu g Lehri, aYuleY d’art, a ten-snimmreY is ucan tadusi yad’ d wafa n tYewwaYt i wul-inu, ur innin ad ixsi ard texsi teftilt n tudert-inu, isinen is ur inni ad asen-d-yas uslix-inu i walluten icett’ih’en, maca ur d-ittasa Yas i tillaf n tlelli.
Seid BAJJI
kab_Latn kab_Latn kab_Latn kab_Latn kab_Latn kab_Latn kab_Latn